Line Barfod (EL), 2001-12-11:
Som ordfører for forslagsstillerne skal jeg takke for, at såvel ministeren som ordførerne for Folketingets partier har været positive over for intentionerne om at sikre en ordentlig omsorg for vores ældre.
Jeg vil gerne benytte lejligheden til at sige, at baggrunden for, at vi fra Enhedslistens side har fremsat dette forslag og en række andre forslag, ikke, som det er blevet udlagt i pressen, er, at vi ønsker at drille, men at vi ønsker at udnytte det, at så mange partier under valgkampen udtalte sig positivt om forbedringer på social- og sundhedsområdet.
Vi ville gerne have forslagene frem hurtigt, så den positive ånd forhåbentlig kan udnyttes til nogle forbedringer for dem, der har mest behov for det. Det fremgik såvel af ministerens tale som af talerne holdt af ordførerne for Venstre og De Konservative
, at man foreslår at forbedre ældreomsorgen ved at indføre frit valg, og at man er nervøs for, at Enhedslistens forslag i stedet kan føre til for stive regler.
Jeg vil gøre opmærksom på, at der allerede i lovgivningen i dag er en mulighed for, at den ældre selv kan vælge en hjælper til at udføre praktisk bistand, men som hr. Villy Søvndal påpegede, er problemet for de ældre ikke, at de har behov for flere forskellige til at komme og yde hjælp, men at de har behov for, at det sikres, at hjælpen er der.
Hvis man indfører frit valg i et større omfang, vil man være nødt til at indføre netop de kontrolskemaer og kontrolforanstaltninger, som ordførerne for Venstre og De Konservative var bange for at vores forslag ville føre til, fordi man jo så skal kontrollere, om de private firmaer nu også udfører det arbejde, man betaler dem for.
Det, som vi ønsker med dette forslag, er at gå
den stik modsatte vej og sikre, at den ældre og hjemmehjælperen har frihed til selv at aftale fra gang til gang, hvad der er vigtigt for den ældre at få udført den dag, og hvis det en dag er vigtigere at sidde ned og snakke over en kop kaffe end at få støvsuget, så skal der også være frihed til, at man kan gøre det
Fru Grete Schødts fra Socialdemokratiet spurgte, hvordan Enhedslisten forestiller sig udmøntningen af forslaget, hvordan vi vil skaffe arbejdskraften, og også andre har været inde på, at det væsentligste problem på dette område i de kommende år er, at der mangler hænder, at der mangler arbejdskraft.
Vi håber da, at regeringen i de kommende overenskomstforhandlinger og også ved forhandlingerne om kommuneaftalen om, hvor mange penge der sættes af til kommunerne, vil se positivt på muligheden for at forbedre lønningerne på det her område.
Hvis man sikrer, at der kan leveres en ordentlig hjemmehjælp med ordentlig tid til sammen med den ældre at fastlægge, hvad der skal udføres, vil det også forbedre arbejdsmiljøet og dermed føre til, at folk ikke bliver nedslidte og ikke søger væk fra erhvervet.
F.eks. har man i Skævinge Kommune haft forsøg, hvor man har ladet hjemmehjælperen og de ældre selv aftale, hvad der skulle udføres, og har dermed også kunnet afskaffe en række mellemledere.
Det har ført til, at man kan udføre mere hjemmehjælp, og at sygeligheden er faldet både blandt hjemmehjælperne og blandt de ældre.
Så glæder det mig, at fru Aase D. Madsen kunne oplyse, at Dansk Folkeparti vil støtte forslaget, hvis statsministeren tillader, at det kommer med i finansloven, ellers vil man bagefter se på at være med til at få vedtaget forslaget med det flertal, der så eventuelt kan skaffes uden om regeringen.
Så talte hr. Villy Søvndal fra SF om, at man skal overveje, hvorvidt 2 timer ugentlig som minimumstid nu også er klogt, når man skal passe på, at man ikke gør systemet for stift.
Vi er enige i, at det er vigtigt, at man ikke gennemfører for stive systemer, men vi mener omvendt også, at der er en nedre grænse for, hvor kort et hjemmehjælpsbesøg kan være, hvis ikke det skal være helt urimeligt for den ældre. At der kommer en hjemmehjælp farende ind og på et kvarter skal nå at støvsuge og ordne forskellige andre ting og så farer ud ad døren igen, kan godt virke meget forvirrende på en del ældre.
Men det er klart, at hvis det kun er et besøg, der drejer sig om at hente en indkøbsliste, og så kommer man igen en anden dag, hvor man har købt det ønskede ind, så skal der selvfølgelig ikke være tale om 2 timer.
Vi foreslår, at vi under udvalgsarbejdet kigger nærmere på, hvordan man kan udforme det, så det kommer til at passe til den virkelighed, der er ude i kommunerne.
Så talte fru Tove Videbæk fra Kristeligt Folkeparti om holdninger og etik, og vi er helt enige i, at det er meget vigtigt på det her område.
Der kom jo for nylig et større arbejde fra FOA, Forbundet af Offentligt Ansatte, og Dansk Sygeplejeråd, som netop har brugt lang tid på at diskutere holdninger og etik på det her område, og som har fremsat 10 forslag til, hvad der er et godt liv for ældre, og hvilke rettigheder de skal have, herunder retten til f.eks. selv at vælge, hvad de vil have at spise og retten til selv at vælge, hvornår de vil ud at gå og have noget frisk luft.
Vi mener, at vi skal se nærmere på de forslag og se på, hvad man rent praktisk kan gøre for at føre det ud i livet, så man dels sikrer, at det er muligt i henhold til de regler, der er for ydelse af hjemmepleje til ældre, dels sikrer, at hele den diskussion om holdninger og etik, der skal være i hjemmeplejen, også bliver ført ud i livet.
Her kommer hele spørgsmålet om uddannelse og efteruddannelse, som fru Margrethe Vestager fra De Radikale var inde på, og som vi også mener er væsentligt på det her område, selvfølgelig også ind.
Vi håber, at der vil ske en positiv behandling, og at vi under udvalgsarbejdet kan se på, hvordan de intentioner, som alle taler om at de er enige i, kan føres ud i livet, således at vi kan sikre, at der bliver ydet de ældre den nødvendige omsorg, og at hjemmehjælpere og ældre selv kan aftale, hvorledes arbejdet skal fordeles, og hvad der skal udføres, i stedet for det system af regler og kontrol, som man har opbygget i mange kommuner i dag, og de mange aflysninger og forskellige hjemmehjælpere, som man desværre ser nogle steder.